
Pinoprotektahan ng Ating Paaralan ang mga Mag-aaral mula sa Panliligalig, Pananakot, at Pambu-bully (HIB)
Nagsusumikap kami na gawing isang ligtas at inklusibong kapaligiran ang ating paaralan kung saan ang lahat ng mag-aaral ay protektado laban sa Panliligalig, Pananakot, at Pambu-bully (Harassment, Intimidation, and Bullying, HIB), kabilang ang sa silid-aralan, sa bus ng paaralan, sa palakasan sa paaralan, at sa iba pang aktibidad ng paaralan. Inilalahad ng seksyong ito kung ano ang HIB, ang mga dapat ninyong gawin kapag nakakita o nakaranas kayo nito, at kung paano ito pinatutugunan ng ating paaralan.

Ano ang HIB?
Tinutukoy ng batas ng estado (Binagong Kodigo ng Washington (Revised Code of Washington, RCW) 28A.600.477(5)(b)(i)) ang HIB bilang “anumang sinadyang elektroniko, nakasulat, pasalita, o pisikal na kilos kabilang ang, ngunit hindi limitado sa, mga ipinakitang may motibong batay sa anumang katangian sa RCW 28A.640.010 at 28A.642.010 (diskriminasyon batay sa isang protektadong katayuan) o iba pang natatanging katangian, kapag ang sinadyang elektroniko, nakasulat, pasalita, o pisikal na kilos ay:
(A) Pisikal na nananakit sa isang mag-aaral o sumisira sa pag-aari ng mag-aaral;
(B) May epekto ng matinding pagkasagabal sa edukasyon ng isang mag-aaral;
(C) Napakalubha, paulit-ulit, o laganap na umaabot sa puntong lumilikha ito ng nakakatakot o nagbabantang kapaligirang pang-edukasyon; o
(D) May epekto ng malawakang pag-abala sa maayos na pamamalakad ng paaralan.”

Kadalasang kinapapalooban ang HIB ng isang mag-aaral na mayroon, o tila mayroong, mas mataas na kapangyarihan kaysa sa ibang mag-aaral. Bagama't madalas na lumilitaw ang HIB bilang mga paulit-ulit na pag-uugali, mahalagang seryosohin din ang mga solong malubhang insidente. Karaniwan itong nangyayari nang higit sa isang beses o malaki ang posibilidad na mangyari muli. Labag sa batas ang HIB sa ating mga paaralan.

Nalalapat lamang ang patakaran sa HIB sa mga kilos sa pagitan ng mga mag-aaral. Hindi nito saklaw ang panliligalig, pananakot, o pambu-bully sa isang empleyado, boluntaryo, magulang/legal na tagapag-alaga, o miyembro ng komunidad. 

Paano ako makagagawa ng ulat tungkol sa HIB?
Makipag-usap sa sinumang miyembro ng kawani ng paaralan, magsimula sa kung kanino kayo pinakakomportable, tulad ng guro, tagapayo, tagapagsanay, o iba pang kawani ng paaralan. Maaari ninyong iulat ang HIB sa pamamagitan ng personal na pagsasabi sa kawani ng paaralan o sa pamamagitan ng pagsulat (ang mga nakasulat na ulat ay maaaring gawin sa inyong sariling wika; mangyaring humingi ng suporta sa inyong paaralan o distrito para sa pagsasalin). Maaari ninyong gawin ang inyong ulat nang hindi nagpapakilala/nang hindi ibinibigay ang inyong pangalan o nang kumpidensyal (hilingin na huwag ibahagi ang inyong pangalan sa ibang mga mag-aaral o mga magulang/tagapag-alaga na kasangkot). Walang mag-aaral ang papatawan ng disiplina batay lamang sa isang hindi nagpapakilala o kumpidensyal na ulat.
Kung ang isang miyembro ng kawani ay nalaman, nakakita, o nakarinig na nangyayari ang HIB, dapat silang kumilos agad upang patigilin ang (mga) gawi at pigilan itong mangyari muli. Mayroon ding Tagapangasiwa ng Pagsunod sa HIB ang ating distrito (Pangalan at Impormasyon sa Pakikipag-ugnayan ng HIB ng Distrito) na tumutulong na maiwasan at matugunan ang HIB.

Ano ang mangyayari pagkatapos kong gumawa ng ulat tungkol sa HIB?
Kapag iniulat ninyo ang HIB, ang kawani ng paaralan ay dapat kumilos agad upang patigilin ang gawi at pigilan itong mangyari muli. Kung nagkasundo kayo at ang paaralan na naresolba na ang problema, maaaring hindi na kailangan ang karagdagang aksyon. Gayunpaman, kung nararamdaman ninyo na kayo o ang isang kakilala ninyo ay nahaharap sa HIB na hindi naresolba, malubha, o patuloy na nangyayari, dapat kayong humingi ng opisyal na imbestigasyon sa HIB sa pamamagitan ng pagkumpleto ng Pormularyo ng Pag-uulat ng Insidente [link].

Dapat ding tiyakin ng paaralan na ang mga mag-aaral na nag-uulat ng HIB ay hindi tratuhin nang masama dahil sa kanilang pag-uulat. Tinatawag itong paghihiganti, at hindi ito pinahihintulutan.

Ano ang proseso ng imbestigasyon?
Magsisimula ang imbestigasyon sa HIB isusumite ninyo ang Pormularyo ng Liham-Ulat sa Insidente ng HIB [link], at ang insidente ay nakatugon sa kahulugan ng HIB laban sa isang mag-aaral. Kapag isinumite ninyo ang Pormularyo ng Pag-uulat ng Insidente, ang Tagapangasiwa ng Pagsunod sa HIB o ang kawani na namumuno sa imbestigasyon ay dapat magbigay-alam sa mga pamilya ng mga mag-aaral na kasangkot na may natanggap na reklamo. Dapat nilang tiyakin na may magaganap na maagap at masusing imbestigasyon. Karaniwang natatapos ang imbestigasyon sa loob ng limang araw ng pasok sa paaralan. Kung aabutin ito nang mas matagal, mananatiling nagbibigay ng balita sa inyo ang paaralan, karaniwang isang beses sa isang linggo, hanggang sa ito ay matapos.

Kapag kumpleto na ang imbestigasyon, dapat ibahagi sa inyo ng Tagapangasiwa ng Pagsunod sa HIB o ng kawani na namumuno sa imbestigasyon ang mga resulta sa loob ng dalawang araw ng pasok sa paaralan. 

Ang tugon na ito ay dapat maglaman ng: 
· Isang buod ng mga natuklasan sa imbestigasyon
· Isang desisyon tungkol sa kung ang HIB ay napatunayan (napag-alamang nangyari)
· Anumang mga hakbang na gagawin ng paaralan upang matugunan ang problema 
· Malinaw na impormasyon tungkol sa kung paano kayo maaaring umapela sa desisyon 

Kung mapatutunayang naganap ang HIB, tutugunan ito ng paaralan.

Ano ang mga susunod na hakbang kung hindi ako sumasang-ayon sa resulta?
Para sa mag-aaral na tinukoy bilang “mag-aaral na naging biktima” sa isang reklamo:
Kung hindi kayo sumasang-ayon sa desisyon ng distrito ng paaralan, maaari kayong umapela. Upang umapela, magpadala ng nakasulat na kahilingan na humihiling sa tagapamahala (o sa taong kanilang itinalaga) na suriin ang imbestigasyon. Magpapadala sila sa inyo ng nakasulat na desisyon.

Para sa mag-aaral na tinukoy bilang “nang-api” sa isang reklamo:
Ang isang mag-aaral na napatunayang “nang-api” sa isang reklamo ng HIB ay hindi maaaring umapela sa desisyon ng mismong imbestigasyon. Gayunpaman, maaari silang umapela sa anumang mga pagtatama na hakbang (mga kahihinatnan) na nagmumula sa mga natuklasan ng imbestigasyon sa HIB. 
Anong impormasyon ang maaari kong makuha tungkol sa ibang mga mag-aaral?
Nililimitahan ng mga batas sa pagiging pribado ng mag-aaral ang maihahayag ng paaralan sa inyo tungkol sa anumang interbensyon o disiplinang ibinigay sa ibang mag-aaral. Sasabihin sa inyo kung napatunayang nangyari ang HIB at kung may mga hakbang na ginawa, kahit na ang mga detalye ng mga hakbang na iyon na nakakaapekto sa lahat ng mag-aaral na kasangkot ay hindi maibabahagi. 

Para sa karagdagang impormasyon tungkol sa proseso ng reklamo sa HIB, kabilang ang mga mahahalagang iskedyul, mangyaring tingnan ang webpage ng HIB ng distrito o ang Patakaran sa HIB [3207] at Pamamaraan [3207P] ng distrito.

Paano ako maghahain ng reklamo sa HIB laban sa isang miyembro ng kawani? 
Ang prosesong ito ay para sa mga alalahanin tungkol sa isang mag-aaral na nanliligalig, nananakot, o nambu-bully sa isa pang mag-aaral. Kung ang inyong alalahanin ay tungkol sa gawi ng isang miyembro ng kawani, humingi sa inyong paaralan ng impormasyon tungkol sa kung paano ito iiuulat.
Naninindigan ang Ating Paaralan Laban sa Diskriminasyon
Maaaring mangyari ang diskriminasyon kapag ang isang tao ay pinakitunguhan nang naiiba o hindi patas dahil sa isang protektadong katayuan, kabilang ang kanilang lahi, etnisidad, kulay, bansang pinagmulan, katayuan sa imigrasyon o pagkamamamayan, kasarian, pagkakakilanlang kasarian, pagpapahayag ng kasarian, oryentasyong sekswal, kawalan ng tirahan, relihiyon, paniniwala, kapansanan, neurodivergence, paggamit ng serbisyong hayop, o katayuan sa pagiging beterano o militar. 

Ano ang diskriminatoryong panliligalig?
Maaaring kabilang sa diskriminatoryong panliligalig ang panunukso at pagtawag ng masasamang pangalan; mga grapiko at nakasulat na pahayag; o iba pang gawi na nagbabanta, nakakapinsala, o nakakahiya. Nangyayari ito kapag ang gawi ay batay sa protektadong katayuan ng isang mag-aaral at sapat ang kalubhaan upang lumikha ng isang poot na kapaligiran. Nalilikha ang isang poot na kapaligiran kapag napakalubha, laganap, o patuloy ang gawi na nililimitahan nito ang kakayahan ng isang mag-aaral na lumahok sa, o makinabang mula sa mga serbisyo, aktibidad, o oportunidad ng paaralan.

Upang suriin ang Patakaran sa Laban sa Diskriminasyon [ilagay ang #] at Pamamaraan [ilagay ang #] ng distrito, bisitahin ang [ilagay ang website].

Ano ang sekswal na panliligalig?
Ang sekswal na panliligalig ay di-nanais na gawi o komunikasyon na may katangiang sekswal at seryosong nakahahadlang sa pagganap sa edukasyon ng isang mag-aaral o lumilikha ng isang nakatatakot o poot na kapaligiran. Maaari ring mangyari ang sekswal na panliligalig kapag pinaniwala ang isang mag-aaral na dapat nilang tanggapin ang hindi kanais-nais na sekswal na gawi o komunikasyon upang makatanggap ng kapalit, tulad ng mas mataas na marka o puwesto sa isang koponan ng palakasan.

Kabilang sa mga halimbawa ng sekswal na panliligalig ang: 
· Pagpilit sa isang tao para sa mga sekswal na aksyon o pabor.
· Hindi kanais-nais na sekswal na paghawak.
· Mga nakasulat, grapiko, o elektronikong mensahe na may katangiang sekswal.
· Pagbabahagi ng mga tahasang sekswal na mga text, email, o larawan.
· Paggawa ng mga sekswal na biro, pagpapakalat ng mga sekswal na tsismis, o paggawa ng mga malisyosong komento. 
· Pisikal na karahasan, kabilang ang panggagahasa at sekswal na pag-atake.

Ang ating paaralan ay hindi nagtatangi batay sa kasarian. Ipinagbabawal namin ang diskriminasyon sa kasarian sa lahat ng mga programa sa edukasyon, aktibidad, at trabaho, ayon sa itinatakda ng Title IX at batas ng estado.

Upang suriin ang Patakaran sa Sekswal na Panliligalig [ilagay ang #] at Pamamaraan [ilagay ang #] ng distrito, bisitahin ang [ilagay ang website].

Ano ang dapat gawin ng aking paaralan tungkol sa diskriminatoryo at sekswal na panliligalig?
Kapag ang isang paaralan ay nakaalam tungkol sa posibleng diskriminatoryong panliligalig o sekswal na panliligalig, dapat itong mag-imbestiga at gumawa ng mga hakbang upang itigil ang hindi kanais-nais na gawi.. Dapat tugunan ng paaralan ang anumang epekto ng panliligalig sa mag-aaral sa paaralan, kabilang ang pag-aalis ng poot na kapaligiran, at pigilan ang panliligalig na mangyari muli.

Ano ang maaari kong gawin kung ako ay nag-aalala tungkol sa diskriminasyon o panliligalig?
Makipag-usap sa isang Tagapag-ugnay o magsumite ng nakasulat na reklamo. Maaari kayong makipag-ugnayan sa mga sumusunod na miyembro ng kawani ng distrito ng paaralan upang iulat ang inyong mga alalahanin, magtanong, o matuto nang higit pa tungkol sa kung paano malulutas ang inyong mga alalahanin. Kung hindi Ingles ang inyong unang wika, maaari kayong humiling ng isang tagapagsalin o ihanda ang reklamo sa inyong wika. Kung mayroon kayong kapansanan at nangangailangan ng mga akomodasyon upang maghain ng reklamo, ipaalam sa paaralan ang inyong mga pangangailangan sa kapansanan.

Mga alalahanin tungkol sa diskriminasyon: 
Tagapag-ugnay ng mga Karapatang Sibil: PANGALAN, KATUNGKULAN, IMPORMASYON SA PAKIKIPAG-UGNAYAN (Tirahan, Email, Telepono)

Mga alalahanin tungkol sa diskriminasyon sa kasarian, kabilang ang sekswal na panliligalig: 
Tagapag-ugnay ng Title IX: PANGALAN, KATUNGKULAN, IMPORMASYON SA PAKIKIPAG-UGNAYAN (Tirahan, Email, Telepono)

Mga alalahanin tungkol sa diskriminasyon sa kapansanan: 
Tagapag-ugnay ng Seksyon 504: PANGALAN, KATUNGKULAN, IMPORMASYON SA PAKIKIPAG-UGNAYAN (Tirahan, Email, Telepono)

Mga alalahanin tungkol sa diskriminasyon batay sa pagkakakilanlang kasarian: 
Tagapag-ugnay ng mga Paaralang Inklusibo sa Kasarian: PANGALAN, KATUNGKULAN, IMPORMASYON SA PAKIKIPAG-UGNAYAN (Tirahan, Email, Telepono)

Upang magsumite ng nakasulat na reklamo, ilarawan ang gawi o insidente na naniniwala kayong maaaring diskriminatoryo. Ipadala ito sa pamamagitan ng koreo, fax, email, o personal na paghahatid sa punong-guro ng paaralan, tagapamahala ng distrito, o tagapag-ugnay ng mga karapatang sibil. Isumite ang reklamo sa lalong madaling panahon upang maimbestigahan ito kaagad ng distrito ng paaralan. Dapat ninyong isumite ang inyong reklamo sa loob ng isang taon mula sa nangyaring gawi o insidente. 
[bookmark: _Hlk60916593]
Ano ang mangyayari pagkatapos kong maghain ng reklamo ukol sa diskriminasyon?
Bibigyan kayo ng Tagapag-ugnay ng mga Karapatang Sibil ng kopya ng pamamaraan sa paghahain ng reklamo sa diskriminasyon ng distrito ng paaralan. Titiyakin ng Tagapag-ugnay ng mga Karapatang Sibil na may magaganap na maagap at masusing imbestigasyon. Matatapos ang imbestigasyon sa loob ng 30 araw ng kalendaryo maliban kung sumasang-ayon kayo sa ibang iskedyul. Kung mangangailangan ng mas mahabang panahon dahil sa mga natatanging sitwasyon, ipagbibigay-alam sa inyo ng Tagapag-ugnay ng mga Karapatang Sibil sa nakasulat na paraan at sasabihin sa inyo ang inaasahang petsa para sa tugon.

Kapag kumpleto na ang imbestigasyon, ang tagapamahala ng distrito ng paaralan o ang miyembro ng kawani na namumuno sa imbestigasyon ay magpapadala sa inyo ng nakasulat na tugon. Kabilang sa tugon ang: 
· Isang buod ng mga resulta ng imbestigasyon. 
· Isang pagpapasya kung ang distrito ng paaralan ay nabigong sumunod sa mga batas sa mga karapatang sibil. 
· Anumang kinakailangang hakbang sa pagwawasto o iba pang naaangkop na lunas. 
· Impormasyon tungkol sa kung paano kayo maaaring umapela sa desisyon.

Ano ang mga susunod na hakbang kung hindi ako sumasang-ayon sa resulta?
Kung hindi kayo sumasang-ayon sa desisyon tungkol sa inyong reklamo, maaari kayong umapela sa [tukuyin ang tagapagpasya sa apela na tinukoy sa patakaran ng lupon (hal., ang Lupon ng Paaralan)]. Pagkatapos nito, maaari kayong maghain ng reklamo sa Office of Superintendent of Public Instruction (OSPI). Para sa karagdagang impormasyon tungkol sa prosesong ito, kabilang ang mga mahahalagang takdang panahon, tingnan ang Pamamaraan sa Laban sa Diskriminasyon (3210P) at Pamamaraan sa Sekswal na Panliligalig (3205P). 

Nakapagsumite na ako ng reklamo sa HIB – ano ang gagawin ng aking paaralan?
[bookmark: _Int_1z2i4DhW]Ang panliligalig, pananakot, o pambu-bully (HIB) ay maaaring maging diskriminasyon kung nakabatay ito sa isang protektadong katayuan. Kung magbibigay kayo sa inyong paaralan ng nakasulat na ulat ng HIB na may kinalaman sa diskriminasyon o sekswal na panliligalig, ipagbibigay-alam ng inyong paaralan sa Tagapag-ugnay ng mga Karapatang Sibil. Iimbestigahan ng distrito ng paaralan ang reklamo gamit ang parehong Pamamaraan sa Laban sa Diskriminasyon (3210P) at Pamamaraan sa HIB (3207P) upang ganap na matugunan ang inyong mga alalahanin.
Ang Ating Paaralan ay Inklusibo sa Kasarian
Sa Washington, ang lahat ng mag-aaral ay may karapatang tratuhin nang naaayon sa kanilang pagkakakilanlang kasarian sa paaralan. Ang ating paaralan ay:
· Tatawagin ang mga mag-aaral sa kanilang hiniling na pangalan at mga panghalip, mayroon o wala mang legal na pagpapalit ng pangalan.
· Babaguhin ang itinalagang kasarian ng mga mag-aaral upang matiyak na tama ang pagkakatala nito sa mga rekord ng paaralan.
· Bibigyan ang mga mag-aaral ng akses sa mga banyo at silid-bihisan na naaayon sa kanilang pagkakakilanlang kasarian.
· Titiyakin na ang mga mag-aaral ay makakalahok sa mga palakasan, klase sa edukasyong pampalakas, mga lakbay-aral, at mga magdamagang lakbay-aral alinsunod sa kanilang pagkakakilanlang kasarian. 
· Pananatilihing pribado at kumpidensyal ang impormasyon sa kalusugan at edukasyon ng mga mag-aaral.
· Pahihintulutan ang mga mag-aaral na magsuot ng damit na nagpapakita ng kanilang pagkakakilanlang kasarian at ipatutupad ang mga tuntunin sa pananamit nang walang pagtatangi sa kasarian o ipinagpapalagay na kasarian ng mag-aaral.
· Lilikha ng isang kapaligirang inklusibo at may paggalang sa bawat isa, at poprotektahan ang mga mag-aaral mula sa panunukso, pambu-bully, o panliligalig batay sa kanilang kasarian o pagkakakilanlang kasarian.

Upang suriin ang Patakaran sa mga Paaralang Inklusibo sa Kasarian [ilagay ang #] at Pamamaraan [ilagay ang #] ng distrito, bisitahin ang [ilagay ang website]. Kung mayroon kayong mga tanong o alalahanin, mangyaring makipag-ugnayan sa Tagapag-ugnay ng mga Paaralang Inklusibo sa Kasarian: 
[PANGALAN, KATUNGKULAN, IMPORMASYON SA PAKIKIPAG-UGNAYAN]

Para sa mga alalahanin tungkol sa diskriminasyon o diskriminatoryong panliligalig batay sa pagkakakilanlang kasarian o pagpapahayag ng kasarian, mangyaring tingnan ang impormasyon sa itaas sa pahina ##.

Ang Ating Paaralan ay Nakatuon sa mga Mag-aaral at sa Batas ng Estado
May karapatan ang mga mag-aaral na matuto sa mga paaralan na sumusunod sa batas ng estado at nagpoprotekta sa kanilang mga karapatan. Ang sinadyang kawalan ng pagsunod ay nangyayari kapag ang isang pinuno ng distrito ng paaralan o kasapi ng lupon ng paaralan ay may ginawa—o nabigong gumawa ng isang bagay—na alam nila, o makatwirang dapat nilang nalaman, na lalabag sa batas ng estado. Sa ilalim ng Pinal na Kapalit na Panukalang Batas ng Kapulungan (Engrossed Substitute House Bill, ESHB) 1296, ang OSPI ay may pananagutan sa pag-iimbestiga ng mga reklamo tungkol sa sinadyang kawalan ng pagsunod at sa pagtatrabaho upang makahanap ng mga patas na solusyon.

Kabilang sa mga batas na ito ang mga kinakailangan na may kaugnayan sa:
· Mga karapatang sibil at laban sa diskriminasyon (mga RCW 28A.640 at 28A.642)
· Panliligalig, pananakot, o pambu-bully (RCW 28A.600.477)
· Mga kinakailangan sa kurikulum at mga patakaran sa kagamitang panturo (mga RCW 28A.150.230, 28A.300.475, 28A.320.170, 28A.320.230, at 28A.320.235)
· Paggamit ng pagpigil o paghihiwalay (RCW 28A.600.485)
· Disiplina ng mag-aaral (kabanata 28A.600 RCW)

Paano ako maghahain ng reklamo tungkol sa sinadyang kawalan ng pagsunod sa batas ng estado?
Dapat muna ninyong gamitin ang mga umiiral na proseso ng paghahain ng reklamo upang subukang malutas ang inyong alalahanin. Nangangahulugan ito na ang mga umiiral na proseso ng paghahain ng reklamo ay nagsisimula sa inyong distrito ng paaralan, kahit na ang tagapamahala ng distrito ng paaralan o isang miyembro ng lupon ng paaralan ang paksa ng inyong mga reklamo. Hindi pinahihintulutan ang mga kawani ng paaralan na maghiganti dahil sa paggawa ng pormal na reklamo. 
Kung walang umiiral na proseso ng paghahain ng reklamo, dapat ninyong tingnan ang website ng OSPI para sa iba pang mga pamamaraan ng paghahain ng reklamo ng OSPI sa Paano Maghain ng Reklamo, at sundin ang anumang naaangkop na mga proseso. Kung walang ganoong proseso, o natapos na ninyo ang lahat ng iba pang proseso, dapat kayong magpadala ng nakasulat na abiso sa tagapamahala ng distrito nang hindi bababa sa 30 araw ng kalendaryo bago maghain ng reklamo sa OSPI. 
Ang mga reklamo sa OSPI ay kailangang isumite sa loob ng 30 araw ng kalendaryo pagkatapos ng huling desisyon sa lokal na proseso ng pagrereklamo, kung mayroong naaangkop. Ang reklamo ay dapat na nakasulat at naglalaman ng sapat na impormasyon upang ilarawan ang alalahanin at ang mga ginawa o kawalan ng pag-aksyon na maaaring isang sinadyang kawalan ng pagsunod. Maaari ninyong ipadala ang reklamo sa pamamagitan ng koreo, email, o personal na paghahatid sa OSPI. 

Kapag nakatanggap ang OSPI ng reklamo na nakatutugon sa mga kinakailangan para sa imbestigasyon, magsisimula ito ng isang imbestigasyon. Magpapadala sa inyo ang OSPI ng nakasulat na abiso hinggil sa mga paratang na iniimbestigahan. Matapos makumpleto ang imbestigasyon, maglalabas ang OSPI ng nakasulat na mga natuklasan para sa inyo at sa inyong paaralan. Isasaad ng mga natuklasang ito kung nagkaroon ng kawalan ng pagsunod at maaaring hilingin sa paaralan na gumawa ng mga hakbang upang ayusin ang isyu.
Sino pa ang makatutulong sa mga alalahanin sa HIB, Diskriminasyon, o Sinadyang Kawalan ng Pagsunod?
Office of Superintendent of Public Instruction (OSPI)
Ang lahat ng ulat ay dapat magsimula sa lokal na antas sa paaralan o distrito, kahit na ang reklamo ay kinabibilangan ng paaralan o distrito ng paaralan. Ang mga kawani ng paaralan ay hindi dapat maghiganti laban sa mga mag-aaral o pamilya dahil sa paggawa ng isang pormal na reklamo.
 
Maaaring tulungan ng OSPI ang mga mag-aaral, pamilya, komunidad, at kawani ng paaralan sa mga tanong tungkol sa batas ng estado, ang proseso ng pagrereklamo sa HIB, at ang mga proseso ng pagrereklamo sa diskriminasyon at sekswal na panliligalig, pati na rin ang mga reklamo na nag-aakusa ng sinadyang kawalan ng pagsunod sa batas ng estado sa ilalim ng ESHB 1296.

OSPI School Safety Center (Para sa mga tanong tungkol sa panliligalig, pananakot, at pambu-bully)
· Website: ospi.k12.wa.us/student-success/health-safety/school-safety-center
· Email: schoolsafety@k12.wa.us
· Telepono: 360-725-6068

OSPI Equity and Civil Rights Office (Para sa mga tanong tungkol sa diskriminasyon at sekswal na panliligalig)
· Website: ospi.k12.wa.us/policy-funding/equity-and-civil-rights
· Email: equity@k12.wa.us
· Telepono: 360-725-6162

OSPI Office of Legal Affairs (Para sa higit pang detalye tungkol sa proseso ng pagrereklamo sa sinadyang kawalan ng pagsunod)
· Website: ospi.k12.wa.us/educator-support/educator-conduct/state-law-noncompliance-complaints
· Email: OLA@k12.wa.us

Washington State Governor’s Office of the Education Ombuds (OEO)
Nakikipagtulungan ang Washington State Office of the Education Ombuds sa mga pamilya, komunidad, at paaralan upang tulungang lutasin ang mga problema upang ang bawat mag-aaral ay ganap na makalahok at umunlad sa mga pampublikong paaralan ng K-12 ng Washington. Nagkakaloob ang OEO ng impormal na paglutas ng alitan, paggabay, pagpapadali ng pag-uusap, at pagsasanay sa pakikipag-ugnayan ng pamilya at komunidad at adbokasiya ng mga sistema. 
· Website: www.oeo.wa.gov
· Email: oeoinfo@gov.wa.gov
· Telepono: 1-866-297-2597

U.S. Department of Education, Office for Civil Rights (OCR)
Ipinapatupad ng U.S. Department of Education, Office for Civil Rights (OCR) ang mga pederal na batas laban sa diskriminasyon sa mga pampublikong paaralan, kabilang ang mga nagbabawal sa diskriminasyon batay sa kasarian, lahi, kulay, bansang pinagmulan, kapansanan, at edad. Ang OCR ay mayroon ding proseso sa pagrereklamo ukol sa diskriminasyon.
· Website: www.ed.gov/
· Email: ocr@ed.gov
· Telepono: 800-421-3481


Ang Ating Paaralan ay Nakatuon sa Kaligtasan sa mga Aktibidad at Kaganapan sa Paaralan
Nais ng Washington State na ang mga aktibidad at kaganapan ng paaralan, tulad ng mga paligsahang pampalakas, mga pagtatanghal, at iba pang mga gawaing ekstrakurikular, ay maging ligtas para sa bawat taong lumalahok o nanonood sa mga ito.
Ano ang sinasabi ng batas ng estado?
Matagal nang ipinagbabawal ng batas ng Washington State ang pananakot, paggamit ng pwersa, at mga banta ng karahasan sa mga kaganapan ng paaralan. Pinalakas ng Pinal na Kapalit na Panukalang Batas (Engrossed Substitute Bill, ESB) 5272 (na magkakabisa sa 2026) ang mga proteksyong iyon. Sinasaklaw na rin nito ngayon ang mga opisyal at boluntaryo sa mga gawaing ekstrakurikular na pampalakas, at nakalikha ito ng mga bagong kahihinatnan sa paglabag sa batas. Para sa mga hindi mag-aaral, kung sila ay nahatulan ng isang krimen, maaari silang pagbawalan sa mga aktibidad sa paaralan nang hanggang 18 buwan, makatanggap ng multa, o makulong nang hindi hihigit sa 6 na buwan. Para sa mga mag-aaral, ang iba pang mga kahihinatnan sa paaralan, kabilang ang pagpapatalsik mula sa paaralan, ay maaari ring malapat sa ilalim ng RCW 28A.600.015. 
Paano ito naiiba sa HIB?
Ito ay naiiba sa patakaran sa HIB ng ating paaralan, na tumutugon sa gawi sa pagitan ng mga mag-aaral sa pamamagitan ng proseso sa paaralan. Sinasaklaw ng ESB 5272 ang mas maraming tao at mas maraming sitwasyon at ipinatutupad sa pamamagitan ng batas kriminal at mga pamamaraan sa disiplina ng paaralan sa halip na sa proseso ng HIB ng paaralan.
Mas malawak ang mga inaasahan sa seksyong ito. Nalalapat ang mga ito sa lahat sa mga aktibidad sa paaralan — mga mag-aaral, mga magulang, at mga miyembro ng komunidad — at sinasaklaw ng mga ito ang gawi sa bawat taong kasangkot, hindi lamang sa mga mag-aaral. Magkasamang gumagana ang seksyong ito at ang seksyon ng HIB ngunit sumasaklaw sa iba't ibang sitwasyon.
Ano ang dapat kong gawin kung maranasan o masaksihan ang ganitong gawi? 
· Tumawag sa 911 kung may agarang alalahanin sa kaligtasan
· Mag-ulat sa isang tagapagsanay, tagapangasiwa ng kaganapan, tagapamahala ng paaralan, o iba pang pinagkakatiwalaang nakatatanda sa lalong madaling panahon. Matutulungan nila kayong makuha ang angkop na suporta at matiyak na maisasagawa ang mga nararapat na hakbang
· Kung ang isang mag-aaral ang naging biktima ng naturang gawi, maaari din kayong maghain ng ulat sa ilalim ng patakaran sa HIB ng ating paaralan — tingnan ang seksyon ng HIB ng gabay na librong ito para sa karagdagang impormasyon
Sino ang maaari kong kontakin para sa mga katanungan?
Para sa mga katanungan tungkol sa kaligtasan sa mga kaganapan sa paaralan, makipag-ugnayan sa inyong punong-guro o [Impormasyon sa pakikipag-ugnayan ng Distrito].
Para sa mga katanungan tungkol sa kung ang gawi ng mag-aaral sa kapwa mag-aaral ay maaari ring maging HIB, makipag-ugnayan sa Tagapangasiwa ng Pagsunod sa HIB: [Pangalan ng HIB ng Distrito at impormasyon sa pakikipag-ugnayan].

